Source: http://www.hungary.mid.ru/hu/news13_04_hu.html
Timestamp: 2017-12-15 23:41:47+00:00

Document:
Dr. Handó Tünde, az OBH elnöke a mai napon fogadta az Oroszországi Föderáció Legfelsőbb Bíróságának delegációját
2013. április. 23.
A delegációt Vjacseszlav M. Lebegyev az Oroszországi Föderáció Legfelsőbb Bíróságának elnöke vezette. Az orosz főbíró tudományos munkássága kiemelkedő, több, mint 50 cikk szerzője a bírósági reform, az igazságszolgáltatás fejlesztésének témájában és társszerzője az orosz Büntető Törvénykönyv kommentárjának valamint a hat kötetes „A bíróság Oroszországban: történelem és dokumentumok” című műnek is.
A szakmai találkozón bemutatásra került a magyar bírósági igazgatási rendszer 1997-es és 2012-es reformja valamint az orosz Legfelsőbb Bíróság működése.
Az Oroszországi Föderáció Legfelsőbb Bíróságának delegációja dr. Darák Péter, a Kúria elnöke meghívására tett hivatalos látogatást Budapesten.
A hivatalos megbeszélésen a Kúria elnöke bevezetőjében hangsúlyozta a találkozó történelmi jelentőségét, hiszen ez az első alkalom, hogy az orosz Legfelsőbb Bíróság elnöke a visszaállított Kúria elnökével tárgyal. Dr. Darák Péter kiemelte, hogy Lebegyev személyében egy 1989 óta a posztján lévő, hosszú, eredményes időszakot maga mögött tudó főbírót ismerhetünk meg. Mint mondta, a személyes találkozó lehetőséget teremt annak áttekintésére, hogy az utolsó húsz év során mind a magyar, mind az orosz igazságszolgáltatás milyen változásokon ment keresztül, hogy kölcsönösen megismerjük azokat a körülményeket, amelyek közepette a két bírósági rendszer működik. Mód van továbbá azoknak a szakmai területeknek, és kérdésköröknek a meghatározására, amelyekben felmerülhet az együttműködés lehetősége.
Az Oroszországi Föderáció Legfelsőbb Bíróságának elnöke részletesen ismertette az orosz bírósági rendszer 1990 és 2013 közötti alakulását, az ez időszak alatt megvalósított reformokat. Külön kitért azokra a folyamatokra, amelyek a bíróságok önállóságához, függetlenségéhez, az igazságszolgáltatás külön hatalmi ággá válásához vezettek.
A kötetlen, formalitásoktól mentes megbeszélésen a kölcsönös érdeklődésre számot tartó kérdések megvitatására is sor került.

References: bíróság 
 Bíróság 
 Kúria 
 Kúria 
 Bíróság 
 Kúria